吴则礼
续百忧集行
少陵昨者百忧集，但言儿啼四壁空。
羁臣即今百忧集，永痛母氏崩心胸。
畴昔罪臣投荆州，板舆惴惴那得留。
老人端已怕劳事，况乃离别酸鼻头。
荆州破屋冷似铁，眼边种种那堪说。
缚竹为瓦安得完，往往稀间过霜雪。
母氏癯然由暑热，喘卧十日遽死诀。
至斯极矣其予乎，每辄念此骨欲折。
九重陛下仁如天，蓬赦却上沙市船。
饱闻荆江西江恶，举家性命实可怜。
余生休论饭不足，今费君王岳祠禄。
母氏弃吾如许时，殊方只有看云哭。
贺公吴语慎莫嫌，渠自山阴一茅屋。
瘦妻稚子姑团栾，此叟堆灰未穷独。